钦定古今图书集成/明伦汇编/氏族典/第379卷 > 《凌迪知万姓统谱》 > 项忠
## 钦定古今图书集成/明伦汇编/氏族典/第379卷 > 《凌迪知万姓统谱》 > 项忠

按《明外史项忠传》：“忠字荩臣，嘉兴人。正统七年进士，
授刑部主事。从英宗陷北庭，令饲马，乘闲挟二马南
奔，马疲弃之，徒跣行七昼夜，始达宣府。天顺初，历陕
西按察使。七年，改右副都御史，巡抚其地。成化三年，
召理院事。四年，满俊反，入石城。石城即唐吐蕃石堢，
城称险固，故俊据为巢穴。都指挥邢端等御之败绩”，
乃命忠总督军务讨之。忠遂与巡抚马文升分军七
道，抵石城下，诱俊出战，伏兵擒焉，贼尽歼。于是毁石
城，凿石纪功而还。是役也，忠大小三百战，亲当矢石，
不少避。论功，进右都御史。八年协掌院事。后二年拜
刑部尚书，寻为兵部。汪直开西厂，忠倡九卿劾之，斥
为民。直败，复官致仕。家居二十六年，至弘治十五年
乃卒，年八十二。赠太子太保，谥“襄毅。”忠倜傥，多大略，
练戎务，彊直不阿，敏于政事，故所在著称。子经。经子
锡，锡子治元，皆举进士。经，江西参政。锡，南京光禄寺
卿，治元，员外郎